ቫይረሱን ለመከላከል የተለያዩ ሥራዎችን እያከናወነ መሆኑን የክልሉ ጤና ቢሮ አስታወቀ
አዲስ አበባ፡- የኮሮና ቫይረስን ለመከላከልና ለመቆጣጠር ግብረሃይል በማቋቋምና የተለያዩ ዝግጅቶችን በማድረግ ለሃያ አራት ሰዓታት ልዩ ልዩ ሥራዎችን እያከናወነ እንደሚገኝ የኦሮሚያ ጤና ቢሮ አስታወቀ፡፡ 
በኦሮሚያ ጤና ቢሮ የኮቪድ 19 ምክትል ኢንሲደንት ማናጀር አቶ ገመቹ ሹሜ በተለይ ለአዲስ ዘመን ጋዜጣ እንደገለፁት፤ የኮሮና ቫይረስ በክልሉ መከሰቱ ከተረጋገጠ ወዲህ በርካታ የመከላከልና የመቆጣጠር ሥራዎች እየተከናወኑ ይገኛሉ፡፡ በዋናነትም በበሽታው ምንነትና መከላከል ዙሪያ የህብረተሰቡን ግንዛቤ በተለያዩ መንገዶች የማሳደግ ሥራዎች ተሠርተዋል፡፡ 
ለኮሮና ታማሚዎች የህክምና አገልግሎት መስጫ ማዕከላትን የማዘጋጀት ሥራም መሠራቱን የጠቀሱት ምክትል ኢንሲደንት ማናጀሩ፣ ለዚሁ አገልግሎትም በክልሉ በሚገኙ 22 ሆስፒታሎች መዘጋጀታቸውን አስታውቀዋል፡፡ ከዚሁ ጎን ለጎን ለህክምና አገልግሎቱ የሚረዱ የተለያዩ መሣሪያዎች፣ ቁሳቁስ፣ መድሃኒቶችና የጤና ባለሙያዎች መዘጋጀታቸውንም ገልፀዋል፡፡ 
በተለያየ ዘርፍና ደረጃ ላይ የሚገኙ የጤና ባለሙያዎችን የማሰልጠንና የማዘጋጀት ሥራዎችም በሰፊው መሠራታቸውን ምክትል ኢንሲደንት ማናጀሩ አስታውሰው፤ ከግል ንፅህናና ከሌሎች ተያያዥ ሥራዎች ጋርም በተያያዘ ህብረተሰቡን በመቀስቀስ ሰፊ ሥራዎች መሠራታቸውን ጠቁመዋል፡፡ በተለይ ከታካሚዎች ጋር ተያይዞ የቅኝት ሥራዎችን በሰፊው በመሥራት ቀደም ሲል በክልሉ ቫይረሱ እንደተገኘባቸው ከተረጋገጡ አስራ ሰባት ሰዎች ጋር ግንኙነት የነበራቸውን ከ600 በላይ የሚሆኑ ሰዎችን የመለየት ሥራ መሠራቱን ጠቅሰዋል፡፡ 
የጤና ኤክስቴንሽን ባለሙያዎችንና ሌሎችንም በጎ ፍቃደኞችን በማስተባበር የቤት ለቤት ህብረተሰብ አቀፍ የቅኝት ሥራና በሽታውን አስመልክቶ ግንዛቤ የማስጨበት ሥራዎችን በመሥራት ከ5 ሚሊየን በላይ የሚሆኑ አባራዎች ዘንድ መድረስ መቻሉንም አመልክተዋል፡፡ 
እነዚህንም ሥራዎች ከላይ እስከታች የሚያቀናጅና የሚያስተባብር ግብረ ሃይል በክልሉ መቋቋሙንም ገልፀው፤ በተለይ ጤና ቢሮው 40 በላይ በሚሆኑ የጤና ባለሙያዎችን በማሰባሰብና የድንገተኛ አደጋ ኦፕሬሽን ማዕከል በማቋቋም ኮሮናን የመከላከልና የመቆጣጠር ሥራውን ለሃያ አራት ሰዓታት እያከናወነ እንደሚገኝ አስታውቀዋል፡፡ ህብረተሰቡ የተለያዩ መረጃዎችንና ጥቆማዎችን እንዲሰጥ የሚያስችል 6955 ነፃ የስልክ ጥሪ አገልግሎት አዘጋጅቶ እየሠራ እንደሚገኝም ጠቁመዋል፡፡ 
ክልሉ ከጎረቤት አገራት ጋር የሚዋሰን በመሆኑ ከኬንያ፣ ጅቡቲ እና ሶማሊያ ወደ ሀገር የሚመለሱ በርካታ ዜጎች በመኖራቸውና ከ7 ሺህ 600 በላይ አልጋ ያላቸውን አስር ዩኒቨርሲቲዎችን በማዘጋጀት ለለይቶ ማቆያ እንዲውሉ መደረጋቸውን ምክትል ኢንሲደነት ማናጀሩ ተናግረዋል፡፡ እስካሁን ድረስም ከ1 ሺህ 850 በላይ የሚሆኑ ሰዎች በለይቶ ማቆያ እንደሚገኙና ክትትል ሲደረግላቸው የቆዩትም ከለይቶ ማቆያው እንዲወጡ መደረጋቸውን ጠቅሰዋል፡፡ 
በአሁኑ ወቅትም በቦረና፣ በሞያሌ፣ በሚኦ፣ በምዕራብና ምሥራቅ ሐረርጌ እንዲሁም በባሌ ከጅቡቲ፣ ከኬንያና ከሶማሊያ የተመለሱ 800 የሚሆኑ ሰዎች በአስገድዶ ለይቶ ማቆያ ውስጥ እንደሚገኙ ገልፀዋል፡፡ 
በተጨማሪም በክልሉ የሚገኙና ዝቀተኛ ገቢ ያላቸውን የህብረተሰብ ክፍሎች ለመደገፍ በምክትል ፕሬዚዳንቱ የሚመራ አብይ ኮሜቴ ተዋቅሮ እየተሠራ መሆኑንም ምክትል ኢንሲደንት ማናጀሩ አያይዘው የገለፁ ሲሆን፣ ለነዚሁ የህብረተሰብ ክፍሎች የገንዘብ፣ የቁሳቁስና ሌሎችም አይነት ድጋፎች ተሰባስበው እየተከፋፈሉ መሆናቸውንም ጠቁመዋል፡፡አዲስ ዘመን ግንቦት 4/2012 አስናቀ ፀጋዬ